b'\n_START_ARTICLE_\nHerta (Mlakar)\n_START_SECTION_\nZgodba\n_START_PARAGRAPH_\nPripovedovalec \xc5\xbeupnik pripotuje v San Remo. V cerkvi po naklju\xc4\x8dju sre\xc4\x8da starej\xc5\xa1o gospo, ki je poznala Herto, njegovo u\xc4\x8denko v tretjem in \xc4\x8detrtem razredu. Pove mu, da je Herta mrtva in mu preda njen dnevnik. V nadaljevanju skozi \xc5\xbeupnikovo pripoved sledimo Hertinemu \xc5\xbeivljenju._NEWLINE_Bila je pridno in bistro dekle. Po o\xc4\x8detovi smrti se je z materjo iz Ljubljane preselila v Berlin, kjer je pri\xc4\x8dela trenirati balet. Kljub nevo\xc5\xa1\xc4\x8dljivosti in tekmovalnosti med soplesalkami je med baletkami spoznala najbolj\xc5\xa1o prijateljico Ado. Spoprijateljila se tudi z Brummerjem, starej\xc5\xa1im mo\xc5\xa1kim, vendar je bilo njuno zaupno znanstvo prekinjeno, ko je moral Brummer zaradi neuspelih nalo\xc5\xbeb zapustiti Berlin. Umrla je tudi njena mati, zato se je preselila k Adi. V Herto se je zaljubil Telchow. Odlo\xc4\x8dila sta se za poroko, vendar do nje ni pri\xc5\xa1lo. Herta je bila namre\xc4\x8d katoli\xc4\x8danka, Telchow pa protestant, kar je zmotilo njegovo mater. Herta se ni hotela spreobrniti, izvedela pa je tudi, da se zaradi verskih predpisov ne sme poro\xc4\x8diti z njim, dokler je \xc5\xbeiva njegova biv\xc5\xa1a \xc5\xbeena. Ta se je od njega lo\xc4\x8dila zaradi afere z baletno plesalko Marinello, ki si je Telchowa \xc5\xa1e vedno \xc5\xbeelela. Marinella je poizku\xc5\xa1ala zastrupiti Herto, vendar je namesto nje pomotoma umrla Ada._NEWLINE_Herta je ostala brez mo\xc5\xbea in prijateljice, zato se je odzvala Brummerjevemu povabilu, naj se preseli k njemu v Monakovo, kjer je po odhodu iz Berlina odprl trgovino z umetninami. V novem okolju je Herta prebolela \xc5\xbealost po dogodkih v Berlinu, spoznala pa je tudi mladega oficirja Bracha in se z njim zaro\xc4\x8dila. Pred poroko je izbruhnila prva svetovna vojna, Brach je bil vpoklican in kmalu progla\xc5\xa1en za pogre\xc5\xa1anega. Obupana Herta je zbolela in od\xc5\xa1la na okrevanje v San Remi v Italiji. Po vojni napovedi Italije Nem\xc4\x8diji je ostala odrezana od znancev in novic o Brachu. Bolezen je hitro napredovala in Herta je umrla.\n_START_SECTION_\nKritika in literarna zgodovina\n_START_PARAGRAPH_\nKnjiga Herta med kritiki in literarnimi zgodovinarji ni vzbudila nobene pozornosti.'